KIRJALLINEN KYSYMYS P-0903/01

esittäjä(t): Gunilla Carlsson (PPE-DE) neuvostolle

(28. maaliskuuta 2001)

Aihe: Zimbabwen presidentin Mugaben vastaan ottaminen

On yleisesti tiedossa, että Robert Mugabe on syyllistynyt ihmisoikeusloukkauksiin. Olemme kaikki lukeneet tai kuulleet järkyttäviä raportteja tilanomistajien ja oppositiopoliitikkojen murhista. Robert Mugaben johtamaa Zimbabwea ei voida pitää demokratiana, koska oppositiolla ei ole siellä toiminnanvapautta eikä omistusoikeutta kunnioiteta. Maan valkoiselle vähemmistölle kuuluvaa omaisuutta otetaan haltuun järjestelmällisesti, vaikka tästä on tuhoisia seurauksia Zimbabwen taloudelle. Robert Mugaben kannattajat ottavat väkivalloin tiloja haltuunsa, ja valtio lupaa heille osan haltuunotetusta maasta.

Robert Mugabe on Euroopan kiertomatkallaan kuitenkin otettu vastaan kuin valtiomies, ja hän on tavannut Belgian pääministerin ja Ranskan presidentin Elysée-palatsissa. Jotkut EU:n jäsenvaltiot pitävät Mugabea, Kongoon kohdistuneen sotilaallisen väliintulon jälkeen, pikemminkin neuvottelukumppanina kuin

ihmisoikeuksia polkevana yksinvaltiaana. Myös neuvoston ja komission edustajat ovat tavanneet Robert Mugaben ja käyneet vuoropuhelua hänen kanssaan.

Siksi kysyn neuvostolta, miten se suhtautuu Robert Mugabeen ja Zimbabwen tilanteeseen. Aikooko neuvosto ryhtyä konkreettisiin toimiin ja lakkauttaa kehitysavun antamisen painostaakseen Mugaben hallitusta, vai aikooko se tyytyä pelkkiin keskusteluihin?

Vastaus

(16. heinäkuuta 2001)

Neuvosto pitää Robert Mugabea itsenäisen valtion laillisesti valittuna presidenttinä, mutta se ilmaisi kuitenkin jo viime vuoden toukokuussa ennen Zimbabwen parlamenttivaaleja syvän huolestuneisuutensa oikeusvaltion luhistumisesta Zimbabwessa, jatkuvista väkivaltaisuuksista, ihmishenkien menetyksistä, laittomasta maatilojen haltuunotosta ja jatkuvasta poliittisesta uhkailusta parlamenttivaalien alla.

Kun presidentti Mugabe vieraili hiljattain Euroopassa, puheenjohtajavaltion edustajat osallistuivat puheenjohtajavaltion suostumuksella yhteiselle lounaalle komission ja presidentti Mugaben kanssa, mutta neuvoston edustajat eivät tavanneet presidentti Mugabea neuvottelujen merkeissä.

26. ja 27. helmikuuta 2001 pidetyssä yleisten asioiden neuvostossa keskusteltiin Zimbabwesta ja sovittiin tarpeellisiin toimiin ryhtymisestä kattavan ja tasapainoisen vuoropuhelun ehdottamiseksi Zimbabwen hallitukselle. Lisäksi sovittiin, että asiaan palataan myöhemmin.

Neuvoston päätelmien mukaisesti Zimbabwelle ehdotettiin Cotonoun sopimuksen 8 artiklan mukaista poliittista vuoropuhelua, mutta maan viranomaisilta ei ole vielä saatu virallista vastausta. EU toivoo, että osapuolet pystyvät tällä vuoropuhelulla edistämään demokraattisen poliittisen ilmapiirin vakiintumista Zimbabween ja siten myös vahvistamaan rauhaa, turvallisuutta ja vakautta tässä maassa. EU toivoo, että vuoropuhelusta tulee kattava, tasapainoisen ja perusteellinen ja että se antaa puitteet avoimille ja selväsanaisille keskusteluille. Vuoropuhelua on myös pidettävä kehittyvänä prosessina.

EU:n Zimbabwelle antamalla kehitysavulla ei enää tueta maan talousarviota eikä tuottavia aloja, vaan se ohjataan sosiaalialoille inhimillisen pääoman suojelemiseksi näinä Zimbabwelle vaikeina aikoina. Suoritettujen avustusten arvo on laskenut viimeisinä kolmena vuonna, mutta Zimbabwelle annettavan kehitysavun lakkauttamisesta ei ole keskusteltu neuvostossa.

EU seuraa tietysti myös sitä, millä tavalla Zimbabwe toimii Lusakan tulitaukosopimuksen soveltamisessa ja parhaillaan toteutettavassa joukkojen vetämisessä Kongon demokraattisesta tasavallasta.